text: Sneen drillede hele dagen
  14 januar 2013 kl. 15.41
  Sneen har drillet trafikken hele dagen, og mange kom for sent på arbejde i morges. Falck og Dansk Autohjælp har siden midnat trukket over 100 biler fri af sneen - og startet knap 200 biler.
  Sneen har specielt ramt den østlige del af Sønderjylland og Trekantområdet. I flere omgange er sneområder trukket op fra syd og langs Lillebælt.
  Der er faldet mellem 10 og 15 centimeter flere steder.
  Der er sket en del uheld i snevejret, som betød meget langsom morgentrafik. I løbet af dagene er de større veje igen blevet fuldt farbare, men der er stadig sneglat på de mindre veje.
  Og vejrudsigten er ikke for lovende: Der kommer også sne i morgen.
  